# Sopimus paikkatietoinfrastruktuurin verkkopalvelujen tarjoamisesta

Ottaen huomioon,

että PSI-direktiivin (2003/98/EY) mukaan julkisen sektorin elinten hallussa olevien asiakirjojen uudelleenkäytön ollessa sallittua asiakirjoja voidaan käyttää uudelleen kaupallisiin ja muihin kuin kaupallisiin tarkoituksiin direktiivin ehtojen mukaisesti

ja että INSPIRE-direktiivin (2007/2/EY) täytäntöönpano ja paikkatietoinfrastruktuurin toteuttaminen sekä paikkatietoportaalin toteuttaminen tuottavat mahdollisuuden tarjota paikkatietoportaalissa:

* katselupalvelun rajapintaan perustuvaa karttakuvien selaamista
* ennalta määriteltyjen tiedostojen latauspalvelun lataustoimintoja
* latauspalvelun rajapintaan perustuvaa paikkatietokohteiden suorasaantilatausta

ja että on mahdollista julkaista paikkatietoportaalin karttaikkuna myös portaalista irrotettuna paikkatietoa hallinnoivien viranomaisten omille verkkosivuille upotettuna karttaikkunana

ja että Inspire-direktiivin voimaan saattamisesta annetun lain ja asetuksen mukaan ja säädösten mukaisessa aikataulussa paikkatietoa hallinnoivan viranomaisen on

* laadittava ja pidettävä ajan tasalla paikkatietoaineistosta yhteiskäyttöön soveltuva versio,
* laadittava ja pidettävä ajan tasalla paikkatietoaineistoja ja -palveluja kuvaavat tiedot (metatiedot) ja huolehdittava siitä, että metatiedot liitetään hakupalveluun,
* huolehdittava siitä, että yhteiskäyttöinen paikkatietoaineisto on saatavilla tietoverkossa aineiston katselua ja siirtämistä varten, ja
* seurattava tietoverkkoon saataville asetetun paikkatietoaineiston käyttöä sekä toimitettava seurantatiedot maa- ja metsätalousministeriölle

ja että Maanmittauslaitos

* vastaa siitä, että otetaan käyttöön paikkatietoaineistojen etsimisen ja metatietojen tarkastelun mahdollistava verkkopalvelu (hakupalvelu) ja että
* paikkatietoinfrastruktuurin toimivuuden ja yhtenäisyyden varmistamiseksi on saatavilla tukipalveluita, joita paikkatietoa hallinnoivilla viranomaisilla ja muilla tahoilla on mahdollisuus käyttää velvoitteiden toimeenpanossa ja infrastruktuurin hyödyntämisessä ja
* toteuttaa aineistojen muuntamiseen ja tietopalveluiden yhdistämiseen liittyviä verkkopalveluita ja
* pitää yllä paikkatietoinfrastruktuurin yleistä toimivuutta ja hyödyntämistä tukevaa internet-sivustoa

allekirjoittaneet sopimusosapuolet ovat sopineet seuraavaa.

## Sopimusosapuolet

|  |  |  |
| --- | --- | --- |
| Paikkatietoa hallinnoiva viranomainen: |  | (jäljempänä Tiedontuottaja) |
| ja Maanmittauslaitos (jäljempänä MML) | | |

Tiedontuottajan yhteyshenkilö sopimusasioissa: Tiedontuottajan yhteyshenkilö teknisissä asioissa:

|  |  |  |  |
| --- | --- | --- | --- |
| Nimi: |  | Nimi: |  |
| Sähköposti: |  | Sähköposti: |  |
| Osoite: |  |  |  |
| Puhelin: |  | Puhelin: |  |

MML:n yhteyshenkilö sopimusasioissa: MML:n yhteyshenkilö teknisissä asioissa:

|  |  |  |  |
| --- | --- | --- | --- |
| Nimi: | Jari Reini | Nimi: | Jani Kylmäaho |
| Sähköposti: | jari.reini@maanmittauslaitos.fi | Sähköposti: | jani.kylmaaho@maanmittauslaitos.fi |
| Puhelin: | 040 167 8649 | Puhelin: | 040 489 03 07 |

Sopimusosapuoli voi nimetä uuden yhteyshenkilön ilmoittamalla siitä toiselle sopimusosapuolelle.

# Määritelmä

***paikkatiedolla***tarkoitetaansellaista sähköisessä muodossa olevaa Suomen aluetta koskevaa tietoa, joka sisältää tietokohteiden ominaisuutena kohteen sijainnin välittömänä tai välillisenä viittauksena tiettyyn paikkaan tai maantieteelliseen alueeseen

**paikkatietoinfrastruktuurilla** tarkoitetaan paikkatietoaineistojen metatietoja ja hakupalveluja, paikkatietoaineistoja ja paikkatietopalveluja, verkkopalveluja ja -teknologioita, tietojen luovuttamista, saatavuutta ja käyttöä koskevia sopimuksia sekä koordinointi- ja seurantamekanismeja

**paikkatietoaineistolla** tarkoitetaan sähköisessä muodossa olevaa tunnistettavaa paikkatietojen kokonaisuutta

***verkkopalvelulla*** tarkoitetaan haku-, katselu-, lataus- ja muunnospalveluja

***hakupalvelulla*** tarkoitetaan palvelua, joka mahdollistaa paikkatietoaineistojen ja verkkopalvelujen kuvailun metatietoina ja etsimisen niitä kuvailevan metatiedon perusteella sekä metatiedon sisällön katselun näytöllä

***luettelopalvelulla*** tarkoitetaan palvelua, joka tarjoaa kuvaukset paikkatiedon tietokohteiden tyypeistä ja rakenteista sekä rakenneosista ja ominaisuustietojen arvojoukoista

***katselupalvelulla*** tarkoitetaan palvelua, joka mahdollistaa vähintään paikkatietoaineistojen tarkastelun, liikkumisen aineistossa, katselumittakaavan muuttamisen, panoroinnin tai peittokuvat sekä selitetiedon ja metatietoon sisältyvän kaikenlaisen merkityksellisen tiedon katselun näytöllä; tässä sopimuksessa tarkoitetaan WMS-palvelurajapintaa, jonka avulla asiakassovellus voi käyttää paikkatietoaineistosta tuotettuja karttakuvia ja mahdollisesti saada kohdekohtaisia tietoja

***latauspalvelulla*** tarkoitetaan palvelua, joka mahdollistaa paikkatietoaineistojen ja niiden osien kopioinnin omalle tietokoneelle tiedostolatauksena sekä paikkatietoaineistojen suorasaantilatauksen

***tiedostolatauksella*** tarkoitetaan palvelua, jonka avulla asiakassovellus voi kopioida paikkatietoa ennalta määriteltyinä tiedostoina

***suorasaantilatauksella*** tarkoitetaan palvelua, joka on toteutettu WFS-palvelurajapintana ja jonka avulla asiakassovellus voi rajata ja kopioida kohdekohtaisia paikkatietoja

***muunnospalvelulla*** tarkoitetaan palvelua, joka mahdollistaa koordinaattien muuntamisen yhteentoimivuuden saavuttamiseksi paikkatietoaineistojen käytössä

***karttapalvelulla*** tarkoitetaan palvelua, joka tarjoaa käyttäjälle paikkatietoselaimen käyttöä;   
tässä sopimuksessa tarkoitetaan Paikkatietoikkunan karttaikkunaa tai siitä irrotettua, toisaalla julkaistua karttaikkunaa, jonka avulla katselu- ja latauspalveluihin perustuen käyttäjä voi selata karttakuvia ja paikkatietoa

***paikkatietoselaimella*** tarkoitetaan palvelua, jonka avulla käyttäjä voi tarkastella yhtä tai useampaa karttakuvatasoa, tietokohdekokoelmaa tai paikkatietojakaumaa

***paikkatietoportaalilla*** tarkoitetaan paikkatietoinfrastruktuurin toimeenpanoa tukevaa ja esittelevää internet-sivustoa; tässä sopimuksessa paikkatietoportaalilla tarkoitetaan Paikkatietoikkuna.fi -palvelua, joka tukeutuu Tiedontuottajien katselu- ja latauspalveluihin, mahdollistaa karttapalvelun ja paikkatietojen tallentamisen kopiona sekä tukee karttaikkunan upottamista Tiedontuottajan verkkosivuille.

**1 Sopimuksen kohde**

Paikkatietoikkunan palvelut

MML tarjoaa osana Paikkatietoikkuna.fi-palvelua (myöhemmin Paikkatietoikkuna) käyttäjille paikkatietoselaimen (myöhemmin Karttapalvelu), jonka avulla Paikkatietoikkunan käyttäjät voivat Karttaikkunassa Karttapalvelun käyttöehtojen mukaan, liite 1, selata Tiedontuottajan Karttakuvia ja Paikkatietotuotteita (jäljempänä Tiedontuottajan Tuotteet), liite 2, sekä Latauspalvelun käyttöehtojen mukaan, liite 4, kopioida omalle tietokoneelle Tiedontuottajan Tuotteita, joihin Tiedontuottaja on antanut käyttöoikeudet, liite 5.

Karttaikkunan ja MML:n taustakarttojen julkaiseminen

MML tarjoaa osana Paikkatietoikkunaa Tiedontuottajalle käyttöliittymän, jonka avulla Tiedontuottaja voi määritellä verkkosivuillaan julkaistavan, upotetun Karttaikkunan toiminnot ja sisällön. Tiedontuottajan verkkosivuilla julkaistua Karttaikkunaa koskevat em. Karttapalvelun käyttöehdot, liite 1.

MML sitoutuu tarjoamaan toteuttamansa katselupalvelun kautta saatavilla olevia karttakuvia (MML:n Taustakartat), liite 3, selattavaksi taustakarttoina päällekkäin Tiedontuottajan Tuotteiden kanssa Tiedontuottajan verkkosivuilla julkaistavassa Karttaikkunassa. MML voi lisätä tämän sopimuksen allekirjoituksen jälkeen MML:n Taustakarttoja liitteeseen 3. MML tarjoaa Paikkatietoikkunassa Tiedontuottajan käyttöön myös muiden tiedontuottajien mahdollisesti taustakartoiksi tarjoamia karttakuvia.

Tuotteiden tarjoaminen

Tiedontuottaja ylläpitää katselu- ja latauspalvelua Inspire-direktiivin verkkopalveluja koskevan täytäntöönpanosäännön (EY/976/2009) ja -ohjeen pohjalta.

Tiedontuottaja vastaa verkkopalvelujen saatavuudesta ja tarvittaessa sopii asiasta toteuttajan kanssa.

Tiedontuottajan Tuotteet Karttapalveluun tarjotaan liitteen 2 mukaisesti ja liitteen 1 Karttapalvelun käyttöehtojen puitteissa käyttäjien selattavaksi Paikkatietoikkunassa sekä lisäksi, Tiedontuottajan niin halutessa, muiden paikkatietoa hallinnoivien viranomaisten verkkosivuilla julkaistavassa Karttaikkunassa.

Tiedontuottajan Tuotteet Latauspalveluun tarjotaan tallennettavaksi liitteen 5 mukaisesti ja merkityin käyttöoikeuksin (Lisenssi) sekä liitteen 4 Latauspalvelun käyttöehtojen puitteissa Paikkatietoikkunassa oikeutetun ja tunnistetun käyttäjän omalle tietovälineelle.

Haku- ja luettelopalvelujen ja metatiedon tarjoaminen

MML tarjoaa hakupalvelun, johon Tiedontuottaja liittää paikkatietoaineistojensa ja verkkopalvelujensa kuvailut metatietoina Inspire-direktiivin metatietoja koskevan täytäntöönpanosäännön (EY/1205/2008) ja -ohjeen sekä hakupalvelua koskevan täytäntöönpanosäännön (EY/976/2009) ja -ohjeen pohjalta. Lisäksi MML tarjoaa luettelopalvelun, johon Tiedontuottaja liittää Tuotteita koskevat tietotuoteselosteet.

Tiedontuottaja laatii Tuotteita vastaavien paikkatietoaineistojen kuvailut sekä katselu- ja latauspalveluja koskevat kuvailut metatietoina ja liittää metatiedot MML:n pitämään hakupalveluun metatietoja koskevan JHS 158 Paikkatiedon metatiedot -suosituksen mukaan. Lisäksi Tiedontuottaja laatii Tuotteita koskevat tietotuoteselosteet JHS 177 Paikkatietotuotteen määrittely -suosituksen mukaan ja liittää ne MML:n pitämään luettelopalveluun.

Palvelutarjonnan muuttaminen

MML tarjoaa Paikkatietoikkunassa Tiedontuottajalle teknisen mahdollisuuden lisätä ja poistaa Tuotteita käyttöoikeustietoineen liitteisiin 2 ja 5 sekä ylläpitää käyttöoikeustietoja. Tuotteen poistamisesta tulee ilmoittaa kirjallisesti MML:lle kuukautta ennen. MML:lla on oikeus jättää liittämättä Paikkatietoikkunaan tai poistaa Paikkatietoikkunasta Tuote, mikäli sen saatavilla olo sellaisenaan tai yhdistettynä muihin saatavilla oleviin Tuotteisiin saattaisi vaarantaa henkilön yksityisyyden suojan.

Lisätessään Tuotteita liitteeseen 2 tai 5 Tiedontuottajan on samalla huolehdittava vastaavien paikkatietoaineistojen ja verkkopalvelujen kuvailujen liittämisestä metatietoina MML:n pitämään hakupalveluun ja tietotuoteselosteiden liittämisestä luettelopalveluun.

## 2 Ehdot

MML voi julkaista Tiedontuottajan Tuotteet ainoastaan Paikkatietoikkunassa, ellei Tiedontuottaja ole liitteessä 2 muuta sallinut. Karttapalvelun käyttöehdot ovat liitteenä 1 ja Latauspalvelun käyttöehdot ovat liitteenä 4.

Tiedontuottajan verkkosivuilla Paikkatietoikkunasta irrotetussa Karttaikkunassa julkaistavat Tiedontuottajan Tuotteet ovat samanaikaisesti käytettävissä myös Paikkatietoikkunassa.

MML:n ja muiden tiedontuottajien Taustakarttoja koskee Paikkatietoikkunasta irrotetussa Karttaikkunassa Karttapalvelun käyttöehdot, liite 1.

Tiedontuottaja ja MML saavat Paikkatietoikkunan tai siitä irrotetun Karttaikkunan avulla esittää Tiedontuottajan Tuotteita sekä MML:n ja muiden tiedontuottajien Taustakarttoja julkisesti.

## 3 Vastuut

Tiedontuottaja vastaa siitä, että

* Tiedontuottajan Tuotteet ovat julkista tietoa ja Tiedontuottajalla on oikeus luovuttaa ne tässä sopimuksessa tarkoitettuun palveluun ja että
* Tiedontuottajan Tuotteiden lähtötietoina olevat paikkatietoaineistot ja näihin liittyvät verkkopalvelut on kuvailtu metatietoina ja metatiedot on liitetty MML:n pitämään hakupalveluun ja että Tiedontuottajan Tuotteiden tietotuoteselosteet on saatavilla MML:n pitämässä luettelopalvelussa ja että
* Tiedontuottajan Tuotteet eivät sellaisenaan loukkaa sisällöltään henkilön yksityisyyden suojaa.

Tiedontuottaja ja MML vastaavat siitä, että

* laitehäiriöt tai vastaavat ongelmat eivät aiheuta verkkopalveluja koskevassa säädöksessä (EY/976/2009) sallittua enempää käyttökatkoksia verkkopalvelujen käytössä Paikkatietoikkunan kautta. Tiedontuottaja ja MML eivät ole korvausvelvollisia katkoksista toisilleen eivätkä käyttäjille. Mahdollisten häiriöiden syyt pyritään yhteistoimin selvittämään mahdollisimman nopeasti normaalin virka-ajan puitteissa ja että
* osapuolet tiedottavat toisilleen etukäteen tiedossa olevista käyttökatkoksista ja muutoksista verkkopalveluissa, jotka saattavat vaikuttaa Paikkatietoikkunan tai siitä irrotetun Karttaikkunan käyttöön.

MML vastaa siitä, että

* MML:n Taustakartat ovat julkista tietoa ja MML:lla on oikeus luovuttaa ne tässä sopimuksessa tarkoitettuun palveluun ja että
* Tiedontuottajan hakupalveluun liittämät paikkatietoaineistojen ja verkkopalvelujen metatiedot ovat selattavissa hakupalvelussa ja että Tiedontuottajan laatimat tietotuoteselosteet ovat selattavissa luettelopalvelussa ja että
* Paikkatietoikkunan käyttö ei vaaranna henkilöiden yksityisyyden suojaa ja että MML jättää liittämättä Paikkatietoikkunaan tai poistaa Paikkatietoikkunasta Tiedontuottajan Tuotteen, mikäli sen saatavilla olo saattaisi vaarantaa henkilön yksityisyyden suojan, ja että
* Paikkatietoikkunassa ja siitä irrotetussa Karttaikkunassa liitteen 1 mukaiset Karttapalvelun käyttöehdot ovat helposti käyttäjän saatavilla ja tutustuttavissa ja että
* Paikkatietoikkunassa tunnistettu ja kirjautunut käyttäjä joutuu hyväksymään liitteen 4 mukaiset Latauspalvelun käyttöehdot ennen kuin käyttäjä voi tallentaa Profiilinsa Lisenssin mukaisia Tiedontuottajan Tuotteita liitteen 5 mukaisesti ja että
* Paikkatietoikkunan käyttäjille tiedotetaan mahdollisista muutoksista, jotka koskevat palvelun kautta saatavilla olevien Tiedontuottajan Tuotteiden käyttöoikeuksia ja että
* Tiedontuottajan Tuotteiden käytön seurantatiedot ovat Tiedontuottajan saatavilla.

MML ja Tiedontuottaja eivät vastaa

* Paikkatietoikkunassa tai siitä irrotetussa Karttaikkunassa selattavissa olevien Tiedontuottajan Tuotteiden tai MML:n Taustakarttojen oikeellisuudesta eikä niiden käytön aiheuttamista välittömistä tai välillisistä vahingoista.

MML ei vastaa

* palvelusta mahdollisesti aiheutuvasta välittömästä tai välillisestä vahingosta edellyttäen, että ei voida osoittaa, että MML olisi sen tahallisesti tai törkeällä huolimattomuudellaan aiheuttaneen.

## 4 Maksut

Tämän sopimuksen nojalla Tiedontuottaja eikä MML peri maksua toisiltaan eikä Paikkatietoikkunan tai siitä irrotetun Karttaikkunan käyttäjiltä.

## 5 Immateriaalioikeudet

Tiedontuottajan mahdolliset immateriaalioikeudet Tiedontuottajan Tuotteisiin säilyvät muuttumattomina eikä tämän sopimuksen nojalla synny muita oikeuksia.

Tiedontuottajan Tuotteiden sekä MML:n Taustakarttojen käyttö Paikkatietoikkunan tai siitä irrotetun Karttaikkunan avulla on kielletty muuhun kuin tässä sopimuksessa mainittuun tarkoitukseen liitteessä 1 ja 4 kuvatuin ehdoin ja liitteessä 2, 3 ja 5 mainituin käyttöoikeuksin; käyttäjällä on lupa tulostaa yksityistä käyttöä varten yksittäisiä karttoja.

MML sitoutuu tuomaan esiin Paikkatietoikkunassa Tiedontuottajan mahdollisen tekijänoikeuden Tiedontuottajan Tuotteisiin. MML ja Tiedontuottaja saavat esitellä ja näyttää Paikkatietoikkunaa julkisesti ja julkaista Paikkatietoikkunasta ja siitä irrotetuista Karttaikkunoista esitteitä ja artikkeleja.

## 6 Sopimuksen voimassaolo

Sopimus on voimassa toistaiseksi, kun kumpikin sopimusosapuoli on sen allekirjoittanut.

Sopimus on molemmin puolin kirjallisesti irtisanottavissa kolmen kuukauden irtisanomisajalla. Irtisanominen on tehtävä kirjallisesti perustellen ja saatettava todistettavasti toisen sopimusosapuolen tietoon. Sopimuksen voimassa ollessa mahdollisesti Paikkatietoikkuna.fi-palvelun yhteyteen tallennetut Tiedontuottajan Tuotteet tuhotaan tai niiden säilyttämisestä sovitaan erikseen sopimuksen päättyessä.

Sopimusosapuolella on oikeus purkaa sopimus, jos toinen osapuoli rikkoo sopimusehtoja.

Sopimusta koskevat mahdolliset erimielisyydet ratkaistaan sopimusosapuolten keskinäisin neuvotteluin.

## Allekirjoitukset

Tätä sopimusta on tehty kaksi samanlaista kappaletta, yksi kummallekin sopimusosapuolelle.

|  |  |
| --- | --- |
| Tiedontuottaja: |  |
| Paikka ja aika: |  |

Allekirjoitukset ja nimien selvennykset:

Tiedontuottaja MML

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |

Jari Reini

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Osastonjohtaja

Maanmittauslaitos/Paikkatietokeskus

## Liitteet

Liitteiden noudattaminen järjestyksessä

Liite 1: Karttapalvelun käyttöehdot

Liite 2: Tiedontuottajan Tuotteet Karttapalveluun

Liite 3: Maanmittauslaitoksen Taustakartat

Liite 4: Latauspalvelun käyttöehdot  
Liite 5: Tiedontuottajan Tuotteet Latauspalveluun

Liite 6: Karttajulkaisu (irrotettava karttaikkuna)

Liite 7: Karttajulkaisun käyttöehdot viranomaisille

## Viitattu lainsäädäntö

PSI-direktiivi (2003/98/EY)

INSPIRE-direktiivi (2007/2/EY)

Laki paikkatietoinfrastruktuurista (421/2009)

Asetus paikkatietoinfrastruktuurista (725/2009), muutos 1§ (1282/2009)

Komission asetus metatiedosta (EY/1205/2008)

Komission asetus verkkopalveluista (EY/976/2009), täydennetty (EY/1088/2010)

## Viitatut JHS-suositukset

JHS 158 Paikkatiedon metatiedot

JHS 177 Paikkatiedon tietotuotemäärittely

## Viitatut lisenssit

Basic INSPIRE Licence

Creative Commons Public License

## Tietosuojaseloste

Paikkatietoikkunan asiakassuhderekisterin tietosuojaseloste on julkaistu Maanmittauslaitos.fi-verkkosivuilla.

# Liite 1: Karttapalvelun käyttöehdot

Paikkatietoikkuna on Maanmittauslaitoksen ylläpitämä ja osoitteessa www.paikkatietoikkuna.fi tarjoama kansallinen paikkatietoportaali (myöhemmin Paikkatietoikkuna).

Osana portaalia tai siitä irrotettuna toimii karttaikkuna, josta käytetään jäljempänä nimitystä Karttapalvelu. Karttapalvelu on maksuton ja saatavilla näiden käyttöehtojen mukaisesti.

## Näissä käyttöehdoissa mainitaan mm., että Paikkatietoikkunassa esitettävä sisältö on voitu suojata tekijänoikeuslain ja kansainvälisten sopimusten mukaisesti. Käyttäjällä on lupa kopioida ja tulostaa yksityistä käyttöä varten yksittäisiä karttoja.

## Osapuolet

Osapuolina ovat käyttöoikeuden haltija (edellä ja myöhemmin Käyttäjä) ja Paikkatietoikkunan ylläpitäjänä Maanmittauslaitos (myöhemmin MML). MML on tehnyt erilliset sopimukset paikkatietoaineistojen tuottajien (edellä ja myöhemmin Tiedontuottajat) kanssa karttakuvien ja paikkatietojen (myöhemmin Tuote) tarjoamisesta selattavaksi Karttapalvelun kautta.

## Toiminnot

Paikkatietoikkuna mahdollistaa Käyttäjälle paikkatiedon selailun INSPIRE-direktiivin (2007/2/EY) tarkoittamien paikkatietoinfrastruktuurin katselu- ja latauspalvelujen avulla. Käyttäjä voi Karttapalvelun avulla katsella eri mittakaavoissa eri paikkatietoaineistoista tuotettuja Tuotteita erikseen tai päällekkäin ja mahdollisesti saada selattavaksi Tuotteissa esitettyjä kohteita koskevia tietoja sekä tutustua Tuotteita selittäviin tietoihin sekä lähtötietoina olevia paikkatietoaineistoja kuvaileviin metatietoihin. Karttapalvelun edellä kuvattua toiminnallisuutta on voitu eri yhteyksissä ja eri Tuotteiden osalta rajoittaa.

Rekisteröidyttyään ja kirjauduttuaan Paikkatietoikkunan käyttäjäksi Käyttäjä voi tallentaa omia paikkatietoja (pisteitä, viivoja ja alueita ominaisuustietoineen) Karttapalvelun tietokantaan omaan käyttöön. Käyttäjä voi liittyä tarjolla oleviin yhteisöihin, joiden puitteissa omia paikkatietoja voi asettaa muiden yhteisöön liittyneiden käyttäjien tai muiden käyttäjien katseltavaksi.

## Immateriaalioikeudet

Paikkatietoaineistoihin ja Tuotteisiin liittyvät oikeudet mukaan lukien tekijänoikeus ja muut immateriaalioikeudet pysyvät MML:lla ja Tiedontuottajilla. Lisää tietoa oikeuksista on saatavilla Tuotteiden lähtötietona olevien paikkatietoaineistojen metatiedoissa. Omiin paikkatietoihin liittyvät oikeudet säilyvät oikeuksien alkuperäisillä omistajilla huolimatta tietojen tallentamista Karttapalveluun.

Tuotteiden tai näiden osien kaikkinainen kopiointi ja irrottaminen Karttapalvelusta ja saattaminen yleisön saataville Karttapalvelusta poikkeavalla tavalla levittämällä tai esittämällä julkisesti tai kappaleiden valmistaminen Tuotteesta tai sen osasta on kielletty. Karttapalvelun käyttö julkisin varoin rahoitetun opetuksen yhteydessä on sallittu. Käyttäjällä on lupa kopioida ja tulostaa Karttapalvelusta tekijänoikeuslain tarkoittamaa yksityistä käyttöä varten sekä opinnäytetyötä varten yksittäisiä karttoja ja paikkatietoja. Muu kopiointi on kielletty, mikäli paikkatietoaineiston metatiedoista ei muuta käy ilmi.

## Vastuu

MML pyrkii yhteistyössä Tiedontuottajien kanssa tarjoamaan EU:n komission asetuksen (EY/976/2009) mukaisen verkkopalvelujen palvelutason. MML ja Tiedontuottajat eivät takaa palvelun häiriötöntä toimivuutta ja saatavuutta eivätkä ole velvollisia korvaamaan Käyttäjälle Karttapalvelun keskeytymisestä mahdollisesti aiheutuneita kuluja menetyksiä tai vahinkoja. MML ei vastaa linkitettyjen sivujen sisällöstä. Karttapalvelun sisältö esitetään sellaisenaan eikä MML eivätkä Tiedontuottajat vastaa Tuotteiden sisällön oikeellisuudesta, täsmällisyydestä tai luotettavuudesta eikä niiden käytön välittömästi tai välillisesti aiheuttamista vahingoista. MML varaa oikeuden muuttaa Karttapalvelua, estää pääsy Karttapalveluun sekä lopettaa Karttapalvelu.

Mikäli Käyttäjästä johtuvasta syystä Tiedontuottajan immateriaalioikeuksia on loukattu, Käyttäjä on korvausvelvollinen MML:lle ja suoraan Tiedontuottajille sekä muille tahoille mahdollisista väärinkäytöksistään.

## Rekisteröityminen

Paikkatietoikkuna tarjoaa Käyttäjälle mahdollisuuden rekisteröityä ja kirjautua Paikkatietoikkunan Käyttäjäksi. Rekisteröinnin yhteydessä kerätään henkilötietoja MML:n asiakasrekisteriin (sähköpostiosoite, nimimerkki ja nimi sekä mahdollinen käyttäjän edustama organisaatio). Asiakasrekisterissä olevia tietoja voidaan käyttää asiakassuhteen ylläpitoon ja hoitoon sekä Karttapalvelun kehittämiseen liittyvään yhteydenpitoon. Nimimerkki voi näkyä Palvelussa muille käyttäjille, mutta muita tietoja MML ei luovuta ulkopuolisille. Henkilötietolain tarkoittama rekisteriseloste on näiden käyttöehtojen lopussa.

MML pyrkii asianmukaisin teknisin ratkaisuin estämään asiattomien pääsyn asiakasrekisterin tietoihin.

## Käyttäjätunnus ja salasana

Käyttäjän tunnistamiseen käytetään käyttäjätunnusta ja salasanaa. Käyttäjätunnus on henkilökohtainen ja Käyttäjän tulee huolehtia siitä, etteivät käyttäjätunnus ja salasana joudu väärinkäytön kohteeksi.

MML voi peruuttaa käyttäjätunnuksen, jos Käyttäjä toimii tai on toiminut käyttöehtojen, lain tai hyvän tavan vastaisesti. MML:lla on myös oikeus tilapäisesti estää pääsy Paikkatietoikkunaan, jos se on Paikkatietoikkunan toiminnan kannalta tarpeen. Mikäli Käyttäjä ei ole kirjautunut Paikkatietoikkunaan kuuteen (6) kuukauteen, MML voi halutessaan estää Käyttäjän salasanan ja käyttäjätunnuksen käytön Paikkatietoikkunassa. Paikkatietoikkunassa rekisteröitymisen kautta luotu Käyttäjän käyttäjätunnus ja salasana poistetaan käyttöoikeuden päättyessä. Sopimuksen päättymisestä huolimatta immateriaalioikeuksia ja Tuotteiden käyttöä koskevat ehdot jäävät voimaan niin kauan kuin niillä on merkitystä.

## Omia paikkatietoja koskevat säännöt

Paikkatietoikkunan Karttapalveluun Käyttäjä saa tallentaa vain suomen, ruotsin tai englanninkielistä sisältöä. Käyttäjä saa tallentaa omia paikkatietoja vain Suomen alueelta. Käyttäjän Karttapalveluun tallentaman tiedon tulee olla lakien ja hyvien tapojen mukaista. Käyttäjällä tulee olla oikeus tallentamansa sisällön käsittelyyn eikä sisältöä saa tallentaa Karttapalveluun, mikäli se loukkaisi jonkin osapuolen oikeuksia.

MML ei vastaa Käyttäjän tallentaman sisällön säilymisestä Paikkatietoikkunan Karttapalvelussa. MML:lla on oikeus katsoa Käyttäjän tallentamaa sisältöä ja harkintansa mukaan poistaa sisältö. MML ei ole korvausvelvollinen Käyttäjän tallentaman tiedon poistamisesta tai katoamisesta.

## Karttajulkaisutoiminto

Paikkatietoikkunassa rekisteröityneelle Käyttäjälle on tarjolla Karttajulkaisutoiminto, jonka avulla on mahdollista määritellä ja julkaista muilla verkkosivuilla Karttapalvelusta irrotettu karttaikkuna. Karttajulkaisun käyttö edellyttää Karttajulkaisun käyttöehtojen hyväksymistä.

## Lataustoiminto

Paikkatietoikkunassa rekisteröityneelle Käyttäjälle on tarjolla Latauspalvelutoiminto, jonka avulla on mahdollista tallentaa paikkatietoa omalle tietovälineelle. Latauspalvelun käyttö edellyttää Latauspalvelun käyttöehtojen ja Tuotteiden käyttöehtojen hyväksymistä.

## Evästeiden käyttö

Paikkatietoikkunan käyttöä seurataan mm. evästetiedostojen avulla. Tarkoituksena on kerätä tietoa Paikkatietoikkunan käytöstä sen edelleen kehittämiseksi. Käyttäjä voi halutessaan estää evästeiden käytön selaimessaan, mutta toimenpide saattaa rajoittaa Paikkatietoikkunan toiminnallisuutta.

## Linkittäminen

Käyttäjällä tai muulla osapuolella on oikeus sijoittaa omille verkkosivuilleen linkki Paikkatietoikkunaan tai sen alasivuun. Linkin yhteydessä pitää näkyä Paikkatietoikkuna -nimi. Linkin kautta Paikkatietoikkunan tulee aueta selaimen tyhjään ikkunaan ilman kehyksiä. Muunlainen linkittäminen ja sisällön irrottaminen on näiden käyttöehtojen puitteissa kielletty.

# Liite 2: Tiedontuottajan Tuotteet Karttapalveluun

Tiedontuottaja,[osapuolen nimi], tarjoaa Paikkatietoikkunan kautta vapaasti selattavaksi Karttapalvelun käyttöehtojen puitteissa (sopimuksen liite 1) alla luetellut Tiedontuottajan Karttakuvat ja Paikkatietotuotteet (Tuotteet). Sopimuksen mukaan Tiedontuottaja voi lisätä Tiedontuottajan Karttakuvia ja Paikkatietotuotteita käyttöoikeustietoineen Karttapalveluun Paikkatietoikkunassa.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| *[Tiedontuottajan] Tuotteet  [rajapinnan osoite]* | *WMS* | *WFS* | *GFI* | *Tausta* | *Julkaisu* | *Lataus* | *INSPIRE- teema* | *Oletus- peittävyys* | *Pienin  mittakaava* | *Suurin  mittakaava* | *Metatiedon tiedosto-tunniste* |
| [Tason tekninen nimi] |  |  |  |  |  |  |  |  |  |  |  |
| [Tason nimi suomeksi] |  |  |  |  |  |  |  |  |  |  |  |
| [Tason nimi ruotsiksi] |  |  |  |  |  |  |  |  |  |  |  |
| [Tason nimi englanniksi] |  |  |  |  |  |  |  |  |  |  |  |
| [Tason tekninen nimi] |  |  |  |  |  |  |  |  |  |  |  |
| [Tason nimi suomeksi] |  |  |  |  |  |  |  |  |  |  |  |
| [Tason nimi ruotsiksi] |  |  |  |  |  |  |  |  |  |  |  |
| [Tason nimi englanniksi] |  |  |  |  |  |  |  |  |  |  |  |
| [Tason tekninen nimi] |  |  |  |  |  |  |  |  |  |  |  |
| [Tason nimi suomeksi] |  |  |  |  |  |  |  |  |  |  |  |
| [Tason nimi ruotsiksi] |  |  |  |  |  |  |  |  |  |  |  |
| [Tason nimi englanniksi] |  |  |  |  |  |  |  |  |  |  |  |

**Sarakkeiden selitykset**

* *WMS* merkitse rasti, jos taso tarjotaan WMS-palveluna
* *WFS* merkitse rasti, jos taso tarjotaan WFS-palveluna
* *GFI* merkitse rasti, jos karttatasoon voi tehdä GetFeatureInfo-kyselyitä (koskee vain WMS-palvelua)
* *Tausta*: merkitse rasti, jos karttatasoa voi käyttää taustakarttana julkaistuissa kartoissa -
* *Julkaisu*: Tiedontuottajan sallima julkaisijakohtainen Julkaistujen karttaikkunoiden lähettämien palvelupyyntöjen enimmäismäärä viikossa, mikäli Tiedontuottajan Tuote on käytettävissä Karttajulkaisun käyttöehtojen (sopimusta täydentävä liite 6) mukaan.

Mikäli Tuote on käytettävissä ilman rajoitusta, merkitään \*

* *Lataus*: merkitse rasti, jos WFS-karttatason aineistojen lataaminen sallittu Paikkatietoikkunan kautta
* *Inspire-teema*: Mihin Inspire-teemaan karttataso kuuluu
* *Oletuspeittävyys*: karttatason peittävyys käyttäjän valittua tason näkyville karttaikkunaan (100 % täysin peittävä, 0 % täysin läpinäkyvä)
* *Pienin mittakaava*: Pienin mittakaava, jossa valittu karttataso näytetään karttaikkunassa
* *Suurin mittaava*: Suurin mittakaava, jossa valittu karttataso näytetään karttaikkunassa
* *Metatiedon tiedostotunniste:* Karttatasoon liittyvän metatiedon tiedostotunniste Paikkatietohakemistossa (Esimerkiksi: 6f77b9f1-aa4f-4688-ab32-2e721bcfefd9 - mene Paikkatietohakemistoon, katso aineiston metatiedot ja sieltä kohta metatiedot)

# Liite 3: Maanmittauslaitoksen taustakartat

Yleiskartta 1:12.000.000

Yleiskartta 1:8.000.000

Yleiskartta 1:4.000.000

Yleiskartta 1:2.000.000

Yleiskartta 1:1.000.000

Maastokartta 1:500.000

Maastokartta 1:250.000

Maastokartta 1:100.000

Maastokartta 1:50.000

Maastokartta 1:20.000

Maastotietokannan

* nimistö
* hallintorajat
* teiden/katujen nimet
* liikenneverkko
* vesi
* korkeuskäyrät
* suot
* avoimet metsämaat
* kalliot ja kivennäismaat
* rakennukset
* pellot

Ortokuvat

Sopimuksen mukaan Maanmittauslaitos voi lisätä Karttakuvia käytettäväksi taustakarttoina Paikkatietoikkunasta irrotetussa karttaikkunassa.

Sopimusta täydentävän liitteen 6 mukaan Maanmittauslaitos tarjoaa Karttakuvia rajoitetusti selattavaksi Karttajulkaisun avulla Julkaistussa karttaikkunassa. Maanmittauslaitos sallii kunkin Karttakuvan osalta julkaisijakohtaisena Julkaistujen karttaikkunoiden enimmäismääränä 2500 palvelupyyntöä viikossa.

# Liite 4: Latauspalvelun käyttöehdot

Paikkatietoikkuna on Maanmittauslaitoksen ylläpitämä ja osoitteessa www.paikkatietoikkuna.fi tarjoama kansallinen paikkatietoportaali (myöhemmin Paikkatietoikkuna).

Paikkatietoikkunan osana tarjotaan luotettavasti tunnistetulle paikkatiedon Hyödyntäjälle mahdollisuus tallentaa paikkatietoa omalle tietovälineelle. Paikkatiedon tallentamisen mahdollistavista Paikkatietoikkunan toiminnoista käytetään jäljempänä nimitystä Latauspalvelu. Paikkatietoikkunan Latauspalvelu on maksuton ja saatavilla näiden käyttöehtojen mukaisesti. Latauspalvelun kautta tallennetun Tuotteen hyödyntämistä rajaa aineistokohtainen käyttöoikeus eli Lisenssi, joka Hyödyntäjän tulee hyväksyä.

## Osapuolet

Tämän sopimuksen osapuolina ovat käyttöoikeuden haltija (myöhemmin Hyödyntäjä) ja Paikkatietoikkunan ylläpitäjänä ja käyttöoikeuksien (myöhemmin Lisenssi) jakajana Maanmittauslaitos (myöhemmin MML). MML on tehnyt erilliset sopimukset paikkatiedon tuottajien (myöhemmin Tiedontuottaja) kanssa Karttakuvien ja Paikkatietotuotteiden (myöhemmin Tuote) tarjoamisesta käyttöön Paikkatietoikkunan kautta.

Rekisteröityessään Paikkatietoikkunan Hyödyntäjä saa käyttäjäprofiilin (myöhemmin Profiili), jonka vaihtoehtoina ovat:

Raportoiva toimielin   
Euroopan unionin toimielin tai tämän valtuuttama osapuoli hoitaessaan INSPIRE-direktiivin tarkoittamaa ympäristöasioihin liittyvää raportointitehtävää

Viranomainen  
Euroopan unionin toimielin tai tämän valtuuttama osapuoli tai unionin jäsenmaan julkisen hallinnon osapuoli tai tämän valtuuttama osapuoli hoitaessaan viranomaistehtävää

Julkinen tutkimus  
Julkisin varoin rahoitetussa, tutkimustuloksensa julkisesti levittävässä tutkimuksessa paikkatietoa käyttävä osapuoli

Julkinen koulutus  
Julkisin varoin rahoitetussa koulutuksessa paikkatietoa käyttäjä osapuoli

Yhteisö   
Yleishyödyllisiin, ei-kaupallisiin tarkoituksiin paikkatietoa toiminnassaan käyttävä, julkiseen hallintoon kuulumaton osapuoli

Kehittäjä   
Tuotekehitykseen tai oman toiminnan kehittämiseen, ei kuitenkaan tuotannolliseen, operatiiviseen toimintaan paikkatietoa käyttävä osapuoli

Yritys   
Kaupallisiin, liikevoittoa tavoitteleviin tarkoituksiin paikkatietoa käyttävä osapuoli

Henkilö  
Tekijänoikeuslain tarkoittamalla tavalla yksityisesti paikkatietoa käyttävä yksityishenkilö.

## Lisenssit

Hyödyntäjä saa Paikkatietoikkunan kautta omalle tietovälineelle tallentamiinsa Tuotteisiin Tiedontuottajan määrittelemän ja Hyödyntäjän hyväksymän käyttöoikeuden eli Lisenssin. Lisenssi voi olla määräaikainen tai pysyvä.Hyödyntäjä ei voi siirtää Lisenssiään toiselle osapuolelle ellei Lisenssi sitä salli.

Hyödyntäjä hyväksyy Tuotteen tallennuksen yhteydessä Latauspalveluun linkitetyn Lisenssin.

Paikkatietoikkunan Latauspalvelun kautta saavutettavien Tuotteiden Lisenssien tyyppejä voivat olla mm.

(B) INSPIRE - Peruskäyttölupa  
Euroopan Unionin toimielimille Profiilin ”Raportoiva toimielin” mukaiseen tehtävään tarkoitettu Lisenssi ([FI-Basic INSPIRE Licence](http://www.paikkatietoikkuna.fi/c/document_library/get_file?uuid=b95fc734-40df-40a3-995b-baa721956118&groupId=108478)).

(C) Kopiointi- ja muokkausoikeus  
Lisenssi, joka sallii Tuotteen kopion tallentamisen Hyödyntäjän omalle tietovälineelle käytettäväksi Profiilin mukaisessa tehtävässä.

(CCx.x) Kopiointi-, jakelu- ja esittämisoikeus  
Lisenssi, joka sallii Tuotteen kopioinnin, jakelun ja esittämisen Creative Commons Public License (x.x viittaa lisenssin versioon) käytännön mukaan (<http://creativecommons.org>) seuraavien tarkentavien ehtojen puitteissa:

(by) Nimi mainittava - Attribution  
Ehto, joka sallii Tuotteen kopioinnin, jakelun ja esittämisen sellaisenaan tai muokattuna ehdolla, että immateriaalioikeuden omistajan (Tiedontuottaja) nimi mainitaan alkuperäisenä omistajana.

(nc) Ei kaupalliseen käyttöön - Non-Commercial  
Ehto, joka sallii Tuotteen kopioinnin, jakelun ja esittämisen sellaisenaan tai muokattuna ainoastaan ei-kaupalliseen käyttöön.

(nd) Ei jälkiperäisiä - No Derivate Works  
Ehto, joka sallii Tuotteen kopioinnin, jakelun ja esittämisen sellaisenaan, mutta ei muokattuna.

(sa) Sama lisenssi - Share Alike  
Ehto, joka sallii Tuotteesta johdetun tuotteen julkaisemisen ainoastaan samoilla käyttöehdoilla, jolla alkuperäinen Tuote on saatavilla.

(HRI-nimea) Helsinki Region Infoshare Lisenssi  
Lisenssi, joka sallii Helsinki Region Infoshare hankkeen yhteydessä julkaistun Tuotteen kopioinnin, jakelun ja esittämisen lisenssin käytännön mukaan; lisenssi on julkaistu osoitteessa <http://www.hri.fi/lisenssit/hri-nimea/>.

(MML) Maanmittauslaitoksen ilmaisten aineistojen lisenssi  
Lisenssi, joka sallii Maanmittauslaitoksen ilmaisiin aineistoihin perustuvan Tuotteen kopioinnin, jakelun ja esittämisen lisenssin käytännön mukaan; lisenssi on julkaistu osoitteessa <http://www.maanmittauslaitos.fi/node/6417>.

(OIVA) Ympäristöhallinnon OIVA-palvelun aineistojen vapaa käyttöoikeus  
Lisenssi, joka sallii Suomen ympäristökeskuksen OIVA-palvelun vapaan käyttöoikeuden aineistoihin perustuvan Tuotteen kopioinnin, jakelun ja esittämisen käyttöehtojen mukaan; käyttöehdot on julkaistu osoitteessa <http://wwwp2.ymparisto.fi/kayttoehdot.html>.

(JulkICT) Julkisen hallinnon avoimen datan lisenssi  
Lisenssi, joka sallii Tuotteen kopioinnin, jakelun ja esittämisen lisenssin käytännön mukaan; lisenssi on julkaistu VM:n Julkishallinnon tietoluovutusten periaatteet ja käytännöt -raportin liitteenä 8 osoitteessa <http://www.vm.fi/vm/fi/04_julkaisut_ja_asiakirjat/01_julkaisut/076_ict/20120208Julkis/julkishallinto_taitto.pdf>.

## Immateriaalioikeudet

Paikkatietoaineistoihin ja Tuotteisiin liittyvät oikeudet mukaan lukien tekijänoikeus ja muut immateriaalioikeudet pysyvät MML:lla ja Tiedontuottajilla Lisenssin myöntämisestä huolimatta. Lisää tietoa oikeuksista on saatavilla Tuotteiden lähtötietona olevien paikkatietoaineistojen metatiedoissa.

Tuotteiden tai näiden osien kaikkinainen käyttö, luovuttaminen ja saattaminen yleisön saataville levittämällä, esittämällä tai näyttämällä julkisesti sekä varastointi tai kappaleiden valmistaminen on kielletty laajemmin kuin kunkin Paikkatietotuotteen Hyödyntäjälle myönnetty Lisenssi sallii.

## Maksut

Lisenssit ovat maksuttomia.

## Voimassaoloaika

Kopiointi- ja muokkausoikeus (C) on voimassa kopion tallentamisesta 15.5.2013 saakka, minkä jälkeen Hyödyntäjä voi mahdollisesti uusia Lisenssin Paikkatietoikkunassa. Lisenssin voimassaolon päättyessä Hyödyntäjän on huolehdittava tallennetun kopion ja siitä mahdollisesti valmistettujen kopioiden tuhoamisesta.

Muut lisenssit ovat voimassa kopion tallentamisesta ilman määräaikaa.

## Toiminnot

Paikkatietoikkuna mahdollistaa Hyödyntäjälle INSPIRE-direktiivin (2007/2/EY) tarkoittaman pääsyn kansallisen paikkatietoinfrastruktuurin verkkopalveluihin. Hyödyntäjä voi Latauspalvelun avulla tallentaa Tuotteita omalle tietovälineelle. Hyödyntäjä voi valita tallennuksen yhteydessä mahdollisesti tarjotuista vaihtoehdoista tiedon tallennusmuodon ja käytettävän koordinaatiston sekä korkeusjärjestelmän. Tiedostojen tallennuksessa Hyödyntäjä saa luettelon tiedostoista tai osoittaa kartasta alueen ja saa luettelon tiedostoista, joina Tuote halutulta alueelta on tallennettavissa. Suorasaantilatauksen yhteydessä Hyödyntäjä osoittaa kartasta alueen ja antaa mahdolliset Tuotteen sisältämien paikkatietokohteiden ominaisuuksia koskevat ehdot, joiden mukaan tieto poimitaan tallennettavaksi. Paikkatietoikkunan edellä kuvattua Latauspalvelun toiminnallisuutta on voitu Hyödyntäjien Profiilien mukaan rajoittaa erilailla eri Tuotteiden osalta. MML pidättää oikeuden muuttaa Latauspalvelun toiminnallisuutta.

## Vastuu

MML pyrkii tarjoamaan yhteistyössä Tiedontuottajien kanssa EU:n komission asetuksen (EY/976/2009) mukaisen verkkopalvelujen palvelutason. MML ja Tiedontuottajat eivät takaa palvelun häiriötöntä toimivuutta ja saatavuutta eivätkä ole velvollisia korvaamaan Hyödyntäjälle Paikkatietoikkunan palvelun keskeytymisestä mahdollisesti aiheutuneita kuluja, menetyksiä tai vahinkoja. MML ei vastaa linkitettyjen sivujen sisällöstä. Paikkatietoikkunan sisältö esitetään sellaisenaan eikä MML eivätkä Tiedontuottajat vastaa Latauspalvelun kautta saatavien Tuotteiden oikeellisuudesta, täsmällisyydestä tai luotettavuudesta eikä niiden käytön välittömästi tai välillisesti aiheuttamista vahingoista ellei lähtötietoina olevien paikkatietoaineistojen metatiedoissa toisin mainita. MML varaa oikeuden muuttaa Latauspalvelua, estää pääsy Latauspalveluun sekä lopettaa Latauspalvelu.

Mikäli Hyödyntäjästä johtuvasta syystä Tiedontuottajan immateriaalioikeuksia on loukattu, Hyödyntäjä on korvausvelvollinen MML:lle ja suoraan Tiedontuottajalle sekä muille tahoille mahdollisista väärinkäytöksistään.

## Rekisteröityminen

Paikkatietoikkuna tarjoaa Hyödyntäjälle mahdollisuuden tunnistautua ja rekisteröityä Paikkatietoikkunan Hyödyntäjäksi palvelussa tai luottamusverkoston käyttäjätietojen välittämisen kautta. Tunnistautumisen avulla kerätään henkilötietoja MML:n asiakasrekisteriin (sähköpostiosoite, nimimerkki ja nimi sekä mahdollinen Hyödyntäjän edustama organisaatio ja Hyödyntäjän profiili). Asiakasrekisterissä olevia tietoja voidaan käyttää käyttöehtojen valvontaan, asiakassuhteen ylläpitoon ja hoitoon sekä Paikkatietoikkunan kehittämiseen liittyvään yhteydenpitoon. Hyödyntäjän sähköpostiosoite ja Tiedontuottajan Tuotteiden latauksiin liittyvät tiedot voidaan luovuttaa Tiedontuottajalle asiakassuhteen ylläpitoa varten. Nimimerkki voi näkyä Paikkatietoikkunassa muille käyttäjille, mutta muita tietoja MML ei luovuteta ulkopuolisille. Henkilötietolain tarkoittama rekisteriseloste on näiden käyttöehtojen lopussa.

MML pyrkii asianmukaisin teknisin ratkaisuin estämään asiattomien pääsyn asiakasrekisterin tietoihin.

## Käyttäjätunnus ja salasana

Hyödyntäjän käyttäjätunnuksena käytetään sähköpostiosoitetta. Paikkatietoikkunassa rekisteröitymisen yhteydessä Hyödyntäjä saa salasanan tai Hyödyntäjä tunnistetaan luottamusverkoston muussa palvelussa. Käyttäjätunnus on henkilökohtainen ja Hyödyntäjän tulee huolehtia siitä, etteivät käyttäjätunnus ja salasana joudu väärinkäytön kohteeksi.

MML voi estää pysyvästi käyttäjätunnuksen käytön Paikkatietoikkunassa, jos Hyödyntäjä toimii tai on toiminut näiden käyttöehtojen, lain tai hyvän tavan vastaisesti. MML:lla on myös oikeus tilapäisesti estää Hyödyntäjän pääsy Paikkatietoikkunaan, jos se on Paikkatietoikkunan toiminnan kannalta tarpeen. Mikäli Hyödyntäjä ei ole käyttänyt Paikkatietoikkunaa kuuteen (6) kuukauteen, MML voi halutessaan estää Hyödyntäjän käyttäjätunnuksen käytön Paikkatietoikkunassa. Hyödyntäjän käyttäjätunnus poistetaan Paikkatietoikkunasta käyttöoikeuden päättyessä. Sopimuksen päättymisestä huolimatta immateriaalioikeuksia koskevat ja Paikkatietotuotteiden Lisensseihin liittyvät ehdot jäävät voimaan niin kauan kuin niillä on merkitystä.

## Evästeiden käyttö

Paikkatietoikkunan käyttöä seurataan mm. evästetiedostojen avulla. Tarkoituksena on kerätä tietoa Paikkatietoikkunan käytöstä sen edelleen kehittämiseksi. Hyödyntäjä voi halutessaan estää evästeiden käytön selaimessaan, mutta toimenpide saattaa rajoittaa Paikkatietoikkunan toiminnallisuutta.

# Liite 5: Tiedontuottajan Tuotteet Latauspalveluun

Tiedontuottaja,[osapuolen nimi], tarjoaa Paikkatietoikkunan kautta tallennettavaksi käyttäjän omalle tietovälineelle Latauspalvelun käyttöehtojen puitteissa (sopimuksen liite 4) alla luetellut Tiedontuottajan Paikkatietotuotteet ja Karttakuvat (Tuotteet) alla eri Profiilien yhteydessä mainituilla Lisensseillä.

Kunkin Tiedontuottajan Tuotteen yhteydessä on mainittuna saatavilla oleva palvelutyyppi (wms=karttakuvapalvelu, wfs=suorasaantilataus, file=tiedostolataus) omalla rivillään.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ***Tiedontuottajan Tuote (nimi suomeksi, ruotsiksi ja englanniksi)*** | | ***Profiili*** | | | | | | | | *CC* |
| *Palvelutyyppi:*  *wms wfs file* | | *Raportoiva toimielin* | *Viranomainen* | *Julkinen tutkimus* | *Julkinen koulutus* | *Yhteisö* | *Kehittäjä* | *Yritys* | *Henkilö* | *Ehdot:*  *by nc*  *nd*  *sa* |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

Sarakkeeseen CC merkitään Profiileista riippumattomaan kopiointi, jakelu ja esittämisoikeuteen mahdollisesti liitettävä yksi tai useampi ehto (by=nimi mainittava, nc=ei kaupalliseen käyttöön, nd=ei jälkiperäisiä, sa=sama lisenssi).

Sarakkeeseen Raportoiva toimielin merkitään B, joka viittaa INSPIRE - Peruskäyttölupaan (teksti jäljempänä). Muihin eri Profiilien mukaisiin sarakkeisiin merkitään C, kun kopiointi- ja muokkausoikeus annetaan Hyödyntäjälle kyseisen Profiilin mukaisiin tehtäviin.

Sopimuksen mukaan Tiedontuottaja voi lisätä uusia Tuotteita taulukkoa vastaavine käyttöoikeustietoineen Latauspalveluun Paikkatietoikkunassa.

Sopimusosapuolet voivat sopia myös muiden Profiilien ja Lisenssien tyyppien käytöstä

# Täydentävä liite 6: Karttajulkaisu Sopimukseen paikkatietoinfrastruktuurin verkkopalvelujen tarjoamisesta

Sopimusosapuolet Paikkatietoa hallinnoiva viranomainen [organisaation nimi]   
(jäljempänä Tiedontuottaja) ja Maanmittauslaitos (jäljempänä MML)

* ovat aiemmin allekirjoittaneet sopimuksen paikkatietoinfrastruktuurin verkkopalvelujen tarjoamisesta ja
* ovat nyt täydentäneet sopimusta hyväksymällä seuraavat asiat sekä allekirjoituksia seuraavan liitteen 6 mukaiset Karttajulkaisun käyttöehdot

Samassa yhteydessä

* MML on täydentänyt sopimuksen liitteen 3, Maanmittauslaitoksen Taustakartat, tietoja kirjaamalla Karttajulkaisun käytön rajoituksia koskevat tiedot ja
* Tiedontuottaja on täydentänyt sopimuksen liitteen 2, Tiedontuottajan Tuotteet Karttapalveluun, tietoja tekemällä uuteen Julkaisu-sarakkeeseen merkinnän niiden Tiedontuottajan Tuotteiden kohdalla, jotka ovat käytettävissä irrotetussa Karttaikkunassa liitteen 6 Karttajulkaisun käyttöehtojen mukaisesti.

Laajennuksena kohtaan Määritelmät lisätään:

***karttajulkaisulla*** tarkoitetaan paikkatietoportaalin toimintoja, joiden avulla julkaisija voi määritellä portaalista irrotetun, julkaistavan, karttapalvelua tarjoavan karttaikkunan sisällön ja toiminnot

Laajennuksena kohtaan Sopimuksen kohde lisätään:

Karttajulkaisutoiminnot

MML tarjoaa osana Paikkatietoikkunaa rekisteröityneille käyttäjille rajoitettuun maksuttomaan käyttöön toiminnon (jäljempänä Karttajulkaisu), jonka avulla sen käyttäjä (jäljempänä Julkaisija) voi määritellä verkkosivuilleen irrotetun, julkaistavan karttaikkunan (jäljempänä Julkaistu karttaikkuna) toiminnot ja sisällön sekä saada koodin, jonka avulla Julkaistu karttaikkuna toimii. Julkaistua karttaikkunaa koskevat aiemmin kirjatut sopimuksen liitteen 1 mukaiset Karttapalvelun käyttöehdot.

MML sitoutuu rajoitetusti tarjoamaan toteuttamansa katselupalvelun kautta saatavilla olevia karttakuvia (MML:n Taustakartat), liite 3, selattavaksi Karttajulkaisun avulla Julkaistussa karttaikkunassa.

MML kirjaa liitteessä 3 kunkin Taustakartan osalta julkaisijakohtaisen Julkaistujen karttaikkunoiden sallittujen palvelupyyntöjen enimmäismäärän viikossa.

Tiedontuottajan Tuotteet tarjotaan liitteessä 2 kirjattujen rajoitusten mukaisesti ja liitteen 1 Karttapalvelun käyttöehtojen puitteissa käyttäjien selattavaksi Karttajulkaisun avulla Julkaistussa karttaikkunassa. Tiedontuottaja kirjaa liitteessä 2 kunkin Tiedontuottajan Tuotteen osalta julkaisijakohtaisen Julkaistujen karttaikkunoiden sallittujen palvelupyyntöjen enimmäismäärän viikossa.

Karttajulkaisun käytön rajoituksia koskevat tiedot julkaistaan Paikkatietoikkunassa.

MML voi halutessaan muuttaa rajoituksia koskevia tietoja MML:n Taustakarttojen osalta.

Tiedontuottaja voi halutessaan muuttaa rajoituksia koskevia tietoja Tiedontuottajan Tuotteen osalta.

Karttajulkaisun käytön seurantatietoina Paikkatietoikkunassa julkaistaan kunkin Julkaistun karttaikkunan lähettämien palvelupyyntöjen määrä.

Sopimuksessa kirjattujen osapuolten vastuiden lisäksi MML vastaa siitä, että

* Paikkatietoikkunassa tunnistettu ja kirjautunut käyttäjä joutuu hyväksymään liitteen 6 mukaiset Karttajulkaisun käyttöehdot ennen kuin voi käyttää Karttajulkaisua ja että
* Julkaistussa karttaikkunassa liitteen 1 mukaiset Karttapalvelun käyttöehdot ovat helposti käyttäjän saatavilla ja tutustuttavissa ja että
* Julkaistut karttaikkunat linkitetään Paikkatietoikkunaan, jossa julkaistaan niiden lähettämien palvelupyyntöjen määrät
* Paikkatietoikkuna ei välitä Karttajulkaisun avulla Julkaistun karttaikkunan palvelupyyntöä eteenpäin, mikäli kyseisen Julkaisijan osalta asetettu palvelupyyntöjen enimmäismäärä on edellisen vuorokauden päättyessä ylittynyt

Verkkopalvelusopimuksen mukaan MML ei vastaa

* palvelusta mahdollisesti aiheutuvasta välittömästä tai välillisestä vahingosta edellyttäen, että ei voida osoittaa, että MML olisi sen tahallisesti tai törkeällä huolimattomuudellaan aiheuttaneen.

Tämä sopimuksen täydennys on voimassa toistaiseksi, kun kumpikin sopimusosapuoli on sen allekirjoittanut. Sopimuksen täydennyksen irtisanomiseen, purkamiseen ja erimielisyyksiin sovelletaan samoja ehtoja kuin pääsopimukseen.

## Allekirjoitukset

Tätä sopimusta on tehty kaksi samanlaista kappaletta, yksi kummallekin sopimusosapuolelle.

Allekirjoitukset ja nimenselvennykset:

Tiedontuottaja MML

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |

Jari Reini

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Osastonjohtaja

Maanmittauslaitos/Paikkatietokeskus

# Karttajulkaisun käyttöehdot

Paikkatietoikkuna on Maanmittauslaitoksen ylläpitämä ja osoitteessa www.paikkatietoikkuna.fi tarjoama kansallinen paikkatietoportaali (myöhemmin Paikkatietoikkuna).

Osana Paikkatietoikkunaa on tarjolla toiminto (myöhemmin Karttajulkaisu), jonka avulla on mahdollista määritellä ja julkaista Paikkatietoikkunasta irrotettu, verkkosivulle upotettu karttaikkuna. Karttajulkaisu on maksuton näiden käyttöehtojen puitteissa ja saatavilla näiden käyttöehtojen mukaisesti. Paikkatietoikkunasta irrotettua, julkaistua karttaikkunaa (myöhemmin Julkaistu karttaikkuna) koskevat samat käyttöehdot kuin Paikkatietoikkunaa.

## Näissä käyttöehdoissa mainitaan mm., että Paikkatietoikkuna tarjoaa rekisteröityneelle käyttäjälle mahdollisuuden julkaista palvelusta irrotettu karttaikkuna julkisilla maksuttomilla verkkosivuilla, joille pääsyä ei ole rajoitettu. Julkaistun karttaikkunan käyttöä koskevat samat Karttapalvelun käyttöehdot kuin Paikkatietoikkunaa. Maanmittauslaitos ja paikkatietoaineistojen tuottajat varaavat oikeuden rajoittaa Julkaistun karttaikkunan käyttöä. Maanmittauslaitoksella on oikeus linkittää Julkaistut karttaikkunat Paikkatietoikkunaan ja julkaista niiden lähettämien palvelupyyntöjen määrät.

## Osapuolet

Osapuolina ovat Paikkatietoikkunan rekisteröitynyt käyttäjä, joka on Julkaistun karttaikkunan julkaisija (myöhemmin Julkaisija) ja Paikkatietoikkunan ylläpitäjänä Maanmittauslaitos (myöhemmin MML). MML on tehnyt erilliset sopimukset paikkatietoaineistojen tuottajien (myöhemmin Tiedontuottajat) kanssa karttakuvien ja paikkatietojen (myöhemmin Tuote) tarjoamisesta selattavaksi Julkaistussa karttaikkunassa. Julkaistun karttaikkunan käyttäjää (myöhemmin Käyttäjä) koskevat Paikkatietoikkunan Karttapalvelun käyttöehdot.

## Toiminnot

Rekisteröidyttyään ja kirjauduttuaan Paikkatietoikkunassa ja hyväksyttyään nämä käyttöehdot Julkaisija voi Karttajulkaisun avulla määritellä Julkaistun karttaikkunan sisällön ja toiminnallisuuden, tallentaa määrittelyt ja tämän jälkeen tarjolla olevan koodin avulla julkaista määrittelyn mukaisen Julkaistun karttaikkunan pitämillään julkisilla, maksuttomilla verkkosivuilla, joille pääsyä ei ole rajoitettu.

Karttajulkaisussa tarjolla olevaa sisältöä eli Tiedontuottajien Tuotteita on voitu rajoittaa verrattuna Paikkatietoikkunan karttaikkunassa selattavissa olevaan sisältöön. Samoin Karttajulkaisussa tarjolla ja määriteltävissä oleva toiminnallisuus voi olla suppeampi kuin Paikkatietoikkunan karttaikkunan toiminnallisuus.

Julkaistun karttaikkunan Käyttäjä voi selailla Julkaisijan määrittelyn mukaan paikkatietoaineistoista tuotettuja Tuotteita eri mittakaavoissa erikseen tai päällekkäin.

MML ja Tiedontuottajat varaavat oikeuden rajoittaa käyttöä asettamalla enimmäismäärä Julkaisijan Julkaistujen karttaikkunoiden lähettämille palvelupyynnöille. Mahdolliset voimassa olevat rajoitukset julkaistaan Paikkatietoikkunan Karttajulkaisu-toiminnon yhteydessä.

## Immateriaalioikeudet

Paikkatietoaineistoihin ja Tuotteisiin liittyvät oikeudet mukaan lukien tekijänoikeus ja muut immateriaalioikeudet pysyvät MML:lla ja Tiedontuottajilla. Lisää tietoa oikeuksista on saatavilla Paikkatietoikkunan Paikkatietohaku-toiminnon kautta Tuotteiden lähtötietona olevien paikkatietoaineistojen metatiedoissa.

Tuotteiden tai näiden osien kaikkinainen kopiointi ja irrottaminen Karttajulkaisusta tai Julkaistusta karttaikkunasta ja saattaminen yleisön saataville edellä mainitusta poikkeavalla tavalla levittämällä tai esittämällä julkisesti sekä varastointi tai kappaleiden valmistaminen Tuotteesta tai sen osasta on kielletty. Käyttäjällä on lupa tulostaa Julkaistusta karttaikkunasta tekijänoikeuslain tarkoittamaa yksityistä käyttöä varten sekä opinnäytetyötä varten yksittäisiä karttoja. Muu karttojen kopiointi on kielletty.

## Vastuu

MML pyrkii yhteistyössä Tiedontuottajien kanssa tarjoamaan EU:n komission asetuksen (EY/976/2009) mukaisen verkkopalvelujen palvelutason. MML ja Tiedontuottajat eivät takaa palvelun häiriötöntä toimivuutta ja saatavuutta eivätkä ole velvollisia korvaamaan Julkaisijalle tai Käyttäjälle Karttajulkaisun tai Julkaistun karttaikkunan toiminnan keskeytymisestä mahdollisesti aiheutuneita kuluja, menetyksiä tai vahinkoja. MML ei vastaa linkitettyjen sivujen sisällöstä. Tiedontuottajien Tuotteet esitetään sellaisenaan eikä MML eivätkä Tiedontuottajat vastaa Tuotteiden sisällön oikeellisuudesta, täsmällisyydestä tai luotettavuudesta eikä niiden käytön välittömästi tai välillisesti aiheuttamista vahingoista. MML varaa oikeuden muuttaa Karttajulkaisua, rajoittaa pääsyä tai estää pääsy Karttajulkaisuun sekä lopettaa Karttajulkaisu. MML varaa oikeuden muuttaa, rajoittaa, keskeyttää, estää tai lopettaa Julkaistun karttaikkunan toiminta.

Mikäli Julkaisijasta johtuvasta syystä Tiedontuottajan immateriaalioikeuksia on loukattu, Julkaisija on korvausvelvollinen MML:lle ja suoraan Tiedontuottajille sekä muille tahoille mahdollisista väärinkäytöksistään.

Mikäli Käyttäjästä johtuvasta syystä Tiedontuottajan immateriaalioikeuksia on loukattu, Käyttäjä on korvausvelvollinen MML:lle ja suoraan Tiedontuottajille sekä muille tahoille mahdollisista väärinkäytöksistään.

## Rekisteröityminen

Paikkatietoikkuna tarjoaa Julkaisijalle mahdollisuuden rekisteröityä ja kirjautua Paikkatietoikkunassa. Rekisteröinnin yhteydessä kerätään henkilötietoja MML:n asiakasrekisteriin (sähköpostiosoite, nimimerkki ja nimi sekä mahdollinen Julkaisijan edustama organisaatio). Asiakasrekisterissä olevia tietoja voidaan käyttää asiakassuhteen ylläpitoon ja hoitoon sekä Julkaistun karttaikkunan toimintaan ja Karttajulkaisun kehittämiseen liittyvään yhteydenpitoon. Nimimerkki voi näkyä Paikkatietoikkunassa muille käyttäjille, mutta muita tietoja MML ei luovuta ulkopuolisille. Henkilötietolain tarkoittama rekisteriseloste on näiden käyttöehtojen lopussa.

MML pyrkii asianmukaisin teknisin ratkaisuin estämään asiattomien pääsyn asiakasrekisterin tietoihin.

## Käyttäjätunnus ja salasana

Julkaisijan tunnistamiseen käytetään käyttäjätunnusta ja salasanaa. Käyttäjätunnus on henkilökohtainen ja Julkaisijan tulee huolehtia siitä, etteivät käyttäjätunnus ja salasana joudu väärinkäytön kohteeksi.

MML voi peruuttaa käyttäjätunnuksen, jos Julkaisija toimii tai on toiminut käyttöehtojen, lain tai hyvän tavan vastaisesti. MML:lla on myös oikeus tilapäisesti estää pääsy Paikkatietoikkunan Karttajulkaisuun, jos se on Paikkatietoikkunan toiminnan kannalta tarpeen. Mikäli Julkaisija ei ole kirjautunut Paikkatietoikkunaan kuuteen (6) kuukauteen, MML voi halutessaan estää Julkaisijan salasanan ja käyttäjätunnuksen käytön Paikkatietoikkunassa. Paikkatietoikkunassa rekisteröitymisen kautta luotu Julkaisijan käyttäjätunnus ja salasana poistetaan käyttöoikeuden päättyessä. Sopimuksen päättymisestä huolimatta immateriaalioikeuksia ja Tuotteiden käyttöä koskevat ehdot jäävät voimaan niin kauan kuin niillä on merkitystä.

## Omia paikkatietoja koskevat säännöt

Paikkatietoikkunan Karttapalveluun Julkaisija saa tallentaa omia paikkatietoja vain Suomen alueelta vain suomen, ruotsin tai englanninkielisenä sisältönä. Karttapalveluun Julkaisijan tallentaman tiedon tulee olla lakien ja hyvien tapojen mukaista. Julkaisijalla tulee olla oikeus tallentamansa sisällön käsittelyyn eikä sisältöä saa tallentaa Karttapalveluun, mikäli se loukkaisi jonkin osapuolen oikeuksia.

Julkaisija voi pitämillään verkkosivuilla julkaista Karttapalveluun tallentamaansa sisältöä Paikkatietoikkunan avulla Julkaistussa karttaikkunassa.

MML ei vastaa Julkaisijan tallentaman sisällön säilymisestä Paikkatietoikkunan Karttapalvelussa. MML:lla on oikeus katsoa Julkaisijan tallentamaa sisältöä ja harkintansa mukaan poistaa sisältö. MML ei ole korvausvelvollinen Julkaisijan tallentaman tiedon poistamisesta tai katoamisesta. Omien paikkatietojen tallentaminen Paikkatietoikkunan Karttapalveluun ei luo MML:lle mitään muita oikeuksia tallennettuun tietoon.

## Evästeiden käyttö

Paikkatietoikkunan ja sen avulla Julkaistun karttaikkunan käyttöä seurataan mm. evästetiedostojen avulla. Tarkoituksena on kerätä tietoa Paikkatietoikkunan ja Julkaistujen karttaikkunoiden käytöstä Paikkatietoikkunan edelleen kehittämiseksi. Julkaisija voi halutessaan estää evästeiden käytön selaimessaan, mutta toimenpide saattaa rajoittaa Paikkatietoikkunan tai Julkaistun karttaikkunan toiminnallisuutta.

## Linkittäminen ja palvelupyyntöjen määrien julkaisu

Julkaisijalla on oikeus linkittää Julkaistu karttaikkuna omille verkkosivuilleen näiden käyttöehtojen puitteissa. MML:lla on oikeus linkittää Paikkatietoikkunan avulla Julkaistut karttaikkunat Paikkatietoikkunaan, kerätä tiedot Julkaistujen karttaikkunoiden lähettämistä palvelupyynnöistä ja julkaista Paikkatietoikkunassa Julkaistujen karttaikkunoiden nimet, osoitteet, Julkaisijoiden nimimerkit sekä lähetettyjen palvelupyyntöjen määrät.

Julkaisijalla tai muulla osapuolella on oikeus sijoittaa omille verkkosivuilleen linkki Paikkatietoikkunaan tai sen alasivuun. Linkin yhteydessä pitää näkyä Paikkatietoikkuna -nimi. Linkin kautta Paikkatietoikkunan tulee aueta selaimen tyhjään ikkunaan ilman kehyksiä.

Muunlainen linkittäminen ja sisällön irrottaminen on näiden käyttöehtojen puitteissa kielletty.

# Täydentävä liite 7 Sopimukseen paikkatietoinfrastruktuurin verkkopalvelujen tarjoamisesta

Tämä täydentävä liite koskee paikkatietoportaalin Karttajulkaisun käyttöehtoja viranomaisille (myöhemmin Viranomainen).

Liite täydentää sopimusta laajentaen mahdollisuuden julkaista paikkatietoportaalin karttaikkuna portaalista irrotettuna upotettuna karttaikkunana kaikkien Viranomaisten verkkosivuilla - ei ainoastaan verkkopalvelusopimuksen allekirjoittaneiden, paikkatietoa hallinnoivien viranomaisten verkkosivuilla.

Laajennuksena kohtaan Määritelmät lisätään:

***karttajulkaisulla*** tarkoitetaan paikkatietoportaalin toimintoja, joiden avulla julkaisija voi määritellä portaalista irrotetun, julkaistavan, karttapalvelua tarjoavan karttaikkunan sisällön ja toiminnot

***viranomaisella*** tarkoitetaan viranomaista samassa merkityksessä kuin laissa viranomaisen toiminnan julkisuudesta 1999/621.

Karttajulkaisutoiminnot

MML tarjoaa osana Paikkatietoikkunaa Viranomaiselle rajoittamattomaan maksuttomaan käyttöön toiminnon (jäljempänä Karttajulkaisu), jonka avulla Viranomainen voi määritellä verkkosivuilleen irrotetun, julkaistavan karttaikkunan (jäljempänä Julkaistu karttaikkuna) toiminnot ja sisällön sekä saada koodin, jonka avulla Julkaistu karttaikkuna toimii. Julkaistua karttaikkunaa koskevat aiemmin kirjatut sopimuksen liitteen 1 mukaiset Karttapalvelun käyttöehdot.

MML sitoutuu tarjoamaan toteuttamansa katselupalvelun kautta saatavilla olevia karttakuvia (MML:n Taustakartat), liite 3, selattavaksi Karttajulkaisun avulla Julkaistussa karttaikkunassa.

Tiedontuottajan Tuotteet tarjotaan Viranomaisten julkaistaviksi liitteessä 2 kirjatun Tausta-sarakkeen tietojen mukaisesti käyttäjien selattavaksi Karttajulkaisun avulla Julkaistussa karttaikkunassa.

Tiedontuottaja voi halutessaan muuttaa liitteessä 2 kirjattuja tietoja Tiedontuottajan Tuotteen osalta.

Karttajulkaisun käytön seurantatietoina Paikkatietoikkunassa julkaistaan kunkin Julkaistun karttaikkunan lähettämien palvelupyyntöjen määrä.

Sopimuksessa kirjattujen osapuolten vastuiden lisäksi MML vastaa siitä, että

* Viranomainen hyväksyy liitteen 7 mukaiset Karttajulkaisun käyttöehdot viranomaiselle ennen kuin voi käyttää Karttajulkaisua tämän liitteen ehtojen mukaisesti ja että
* Julkaistussa karttaikkunassa liitteen 1 mukaiset Karttapalvelun käyttöehdot ovat helposti käyttäjän saatavilla ja tutustuttavissa ja että
* Julkaistut karttaikkunat linkitetään Paikkatietoikkunaan, jossa julkaistaan niiden lähettämien palvelupyyntöjen määrät

Verkkopalvelusopimuksen mukaan MML ei vastaa

* palvelusta mahdollisesti aiheutuvasta välittömästä tai välillisestä vahingosta edellyttäen, että ei voida osoittaa, että MML olisi sen tahallisesti tai törkeällä huolimattomuudellaan aiheuttaneen.

Tämä sopimuksen täydennys on voimassa toistaiseksi, kun kumpikin sopimusosapuoli on sen allekirjoittanut. Sopimuksen täydennyksen irtisanomiseen, purkamiseen ja erimielisyyksiin sovelletaan samoja ehtoja kuin pääsopimukseen.

## Allekirjoitukset

Tätä sopimusta on tehty kaksi samanlaista kappaletta, yksi kummallekin sopimusosapuolelle.

Allekirjoitukset ja nimenselvennykset:

Tiedontuottaja MML

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |

Jari Reini

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Osastonjohtaja

Maanmittauslaitos/Paikkatietokeskus

# Karttajulkaisun käyttöehdot viranomaiselle

Paikkatietoikkuna on Maanmittauslaitoksen ylläpitämä ja osoitteessa www.paikkatietoikkuna.fi tarjoama kansallinen paikkatietoportaali (myöhemmin Paikkatietoikkuna).

Osana Paikkatietoikkunaa on tarjolla toiminto (myöhemmin Karttajulkaisu), jonka avulla on mahdollista määritellä ja julkaista Paikkatietoikkunasta irrotettu, verkkosivulle upotettu karttaikkuna. Karttajulkaisu on maksuton näiden käyttöehtojen puitteissa ja saatavilla näiden käyttöehtojen mukaisesti. Paikkatietoikkunasta irrotettua, julkaistua karttaikkunaa (myöhemmin Julkaistu karttaikkuna) koskevat Paikkatietoikkunan Karttapalvelun käyttöehdot.

## Näissä käyttöehdoissa mainitaan mm., että Paikkatietoikkuna tarjoaa viranomaiselle mahdollisuuden julkaista palvelusta irrotettu, viranomaisen toimintaan liittyvä karttaikkuna. Julkaistun karttaikkunan käyttöä koskevat samat Karttapalvelun käyttöehdot kuin Paikkatietoikkunaa. Maanmittauslaitoksella on oikeus linkittää Julkaistut karttaikkunat Paikkatietoikkunaan ja julkaista niiden lähettämien palvelupyyntöjen määrät.

## Osapuolet

Osapuolina ovat Paikkatietoikkunan käyttäjäksi rekisteröitynyt viranomainen, joka on Julkaistun karttaikkunan julkaisija (myöhemmin Julkaisija) ja Paikkatietoikkunan ylläpitäjänä Maanmittauslaitos (myöhemmin MML). MML on tehnyt erilliset sopimukset paikkatietoaineistojen tuottajien (myöhemmin Tiedontuottajat) kanssa karttakuvien ja paikkatietojen (myöhemmin Tuote) tarjoamisesta selattavaksi Julkaistussa karttaikkunassa. Julkaistun karttaikkunan käyttäjää (myöhemmin Käyttäjä) koskevat Paikkatietoikkunan Karttapalvelun käyttöehdot.

## Toiminnot

Rekisteröidyttyään ja kirjauduttuaan Paikkatietoikkunassa ja hyväksyttyään nämä käyttöehdot Julkaisija voi Karttajulkaisun avulla määritellä Julkaistun karttaikkunan sisällön ja toiminnallisuuden, tallentaa määrittelyt ja tämän jälkeen tarjolla olevan koodin avulla julkaista määrittelyn mukaisen Julkaistun karttaikkunan pitämillään Julkaisijan toimintaan liittyvillä verkkosivuilla.

Karttajulkaisussa tarjolla olevaa sisältöä eli Tiedontuottajien Tuotteita on voitu rajoittaa verrattuna Paikkatietoikkunan karttaikkunassa selattavissa olevaan sisältöön. Samoin Karttajulkaisussa tarjolla ja määriteltävissä oleva toiminnallisuus voi olla suppeampi kuin Paikkatietoikkunan karttaikkunan toiminnallisuus.

Julkaistun karttaikkunan Käyttäjä voi selailla Julkaisijan määrittelyn mukaan paikkatietoaineistoista tuotettuja Tuotteita eri mittakaavoissa erikseen tai päällekkäin.

MML ja Tiedontuottajat varaavat oikeuden rajoittaa käyttöä asettamalla enimmäismäärä Julkaisijan Julkaistujen karttaikkunoiden lähettämille palvelupyynnöille. Mahdolliset voimassa olevat rajoitukset julkaistaan Paikkatietoikkunan Karttajulkaisu-toiminnon yhteydessä.

## Immateriaalioikeudet

Paikkatietoaineistoihin ja Tuotteisiin liittyvät oikeudet mukaan lukien tekijänoikeus ja muut immateriaalioikeudet pysyvät MML:lla ja Tiedontuottajilla. Lisää tietoa oikeuksista on saatavilla Paikkatietoikkunan Paikkatietohaku-toiminnon kautta Tuotteiden lähtötietona olevien paikkatietoaineistojen metatiedoissa.

Tuotteiden tai näiden osien kaikkinainen kopiointi ja irrottaminen Karttajulkaisusta tai Julkaistusta karttaikkunasta ja saattaminen yleisön saataville edellä mainitusta poikkeavalla tavalla levittämällä tai esittämällä julkisesti tai kappaleiden valmistaminen Tuotteesta tai sen osasta on kielletty. Käyttäjällä on lupa kopioida ja tulostaa Julkaistusta karttaikkunasta tekijänoikeuslain tarkoittamaa yksityistä käyttöä varten sekä opinnäytetyötä varten yksittäisiä karttoja ja paikkatietoja. Muu karttojen kopiointi on kielletty.

## Vastuu

MML pyrkii yhteistyössä Tiedontuottajien kanssa tarjoamaan EU:n komission asetuksen (EY/976/2009) mukaisen verkkopalvelujen palvelutason. MML ja Tiedontuottajat eivät takaa palvelun häiriötöntä toimivuutta ja saatavuutta eivätkä ole velvollisia korvaamaan Julkaisijalle tai Käyttäjälle Karttajulkaisun tai Julkaistun karttaikkunan toiminnan keskeytymisestä mahdollisesti aiheutuneita kuluja, menetyksiä tai vahinkoja. MML ei vastaa linkitettyjen sivujen sisällöstä. Tiedontuottajien Tuotteet esitetään sellaisenaan eikä MML eivätkä Tiedontuottajat vastaa Tuotteiden sisällön oikeellisuudesta, täsmällisyydestä tai luotettavuudesta eikä niiden käytön välittömästi tai välillisesti aiheuttamista vahingoista. MML varaa oikeuden muuttaa Karttajulkaisua, rajoittaa pääsyä tai estää pääsy Karttajulkaisuun sekä lopettaa Karttajulkaisu. MML varaa oikeuden muuttaa, rajoittaa, keskeyttää, estää tai lopettaa Julkaistun karttaikkunan toiminta.

Mikäli Julkaisijasta johtuvasta syystä Tiedontuottajan immateriaalioikeuksia on loukattu, Julkaisija on korvausvelvollinen MML:lle ja suoraan Tiedontuottajille sekä muille tahoille mahdollisista väärinkäytöksistään.

Mikäli Käyttäjästä johtuvasta syystä Tiedontuottajan immateriaalioikeuksia on loukattu, Käyttäjä on korvausvelvollinen MML:lle ja suoraan Tiedontuottajille sekä muille tahoille mahdollisista väärinkäytöksistään.

## Rekisteröityminen

Paikkatietoikkuna tarjoaa Julkaisijalle mahdollisuuden rekisteröityä ja kirjautua Paikkatietoikkunassa. Rekisteröinnin yhteydessä kerätään henkilötietoja MML:n asiakasrekisteriin (sähköpostiosoite, nimimerkki ja nimi sekä Julkaisijan edustama organisaatio). Asiakasrekisterissä olevia tietoja voidaan käyttää asiakassuhteen ylläpitoon ja hoitoon sekä Julkaistun karttaikkunan toimintaan ja Karttajulkaisun kehittämiseen liittyvään yhteydenpitoon. Nimimerkki voi näkyä Paikkatietoikkunassa muille käyttäjille, mutta muita tietoja MML ei luovuta ulkopuolisille. Henkilötietolain tarkoittama rekisteriseloste on näiden käyttöehtojen lopussa.

MML pyrkii asianmukaisin teknisin ratkaisuin estämään asiattomien pääsyn asiakasrekisterin tietoihin.

## Käyttäjätunnus ja salasana

Julkaisijan tunnistamiseen käytetään käyttäjätunnusta ja salasanaa. Käyttäjätunnus on henkilökohtainen ja Julkaisijan tulee huolehtia siitä, etteivät käyttäjätunnus ja salasana joudu väärinkäytön kohteeksi.

MML voi peruuttaa käyttäjätunnuksen, jos Julkaisija toimii tai on toiminut käyttöehtojen, lain tai hyvän tavan vastaisesti. MML:lla on myös oikeus tilapäisesti estää pääsy Paikkatietoikkunan Karttajulkaisuun, jos se on Paikkatietoikkunan toiminnan kannalta tarpeen. Mikäli Julkaisija ei ole kirjautunut Paikkatietoikkunaan kuuteen (6) kuukauteen, MML voi halutessaan estää Julkaisijan salasanan ja käyttäjätunnuksen käytön Paikkatietoikkunassa. Paikkatietoikkunassa rekisteröitymisen kautta luotu Julkaisijan käyttäjätunnus ja salasana poistetaan käyttöoikeuden päättyessä. Sopimuksen päättymisestä huolimatta immateriaalioikeuksia ja Tuotteiden käyttöä koskevat ehdot jäävät voimaan niin kauan kuin niillä on merkitystä.

## Omia paikkatietoja koskevat säännöt

Paikkatietoikkunan Karttapalveluun Julkaisija saa tallentaa omia paikkatietoja vain Suomen alueelta vain suomen, ruotsin tai englanninkielisenä sisältönä. Karttapalveluun Julkaisijan tallentaman tiedon tulee olla lakien ja hyvien tapojen mukaista. Julkaisijalla tulee olla oikeus tallentamansa sisällön käsittelyyn eikä sisältöä saa tallentaa Karttapalveluun, mikäli se loukkaisi jonkin osapuolen oikeuksia.

Julkaisija voi pitämillään verkkosivuilla julkaista Karttapalveluun tallentamaansa sisältöä Paikkatietoikkunan avulla Julkaistussa karttaikkunassa.

MML ei vastaa Julkaisijan tallentaman sisällön säilymisestä Paikkatietoikkunan Karttapalvelussa. MML:lla on oikeus katsoa Julkaisijan tallentamaa sisältöä ja harkintansa mukaan Julkaisijaa kuultuaan poistaa sisältö. MML ei ole korvausvelvollinen Julkaisijan tallentaman tiedon poistamisesta tai katoamisesta. Omien paikkatietojen tallentaminen Paikkatietoikkunan Karttapalveluun ei luo MML:lle mitään muita oikeuksia tallennettuun tietoon.

## Evästeiden käyttö

Paikkatietoikkunan ja sen avulla Julkaistun karttaikkunan käyttöä seurataan mm. evästetiedostojen avulla. Tarkoituksena on kerätä tietoa Paikkatietoikkunan ja Julkaistujen karttaikkunoiden käytöstä Paikkatietoikkunan edelleen kehittämiseksi. Julkaisija voi halutessaan estää evästeiden käytön selaimessaan, mutta toimenpide saattaa rajoittaa Paikkatietoikkunan tai Julkaistun karttaikkunan toiminnallisuutta.

## Linkittäminen ja palvelupyyntöjen määrien julkaisu

Julkaisijalla on oikeus linkittää Julkaistu karttaikkuna omille verkkosivuilleen näiden käyttöehtojen puitteissa.

MML:lla on oikeus linkittää Paikkatietoikkunan avulla Julkaistut karttaikkunat Paikkatietoikkunaan, kerätä tiedot Julkaistujen karttaikkunoiden lähettämistä palvelupyynnöistä ja julkaista Paikkatietoikkunassa Julkaistujen karttaikkunoiden nimet, osoitteet, Julkaisijoiden nimimerkit sekä lähetettyjen palvelupyyntöjen määrät.

Julkaisijalla tai muulla osapuolella on oikeus sijoittaa omille verkkosivuilleen linkki Paikkatietoikkunaan tai sen alasivuun. Linkin yhteydessä pitää näkyä Paikkatietoikkuna -nimi. Linkin kautta Paikkatietoikkunan tulee aueta selaimen tyhjään ikkunaan ilman kehyksiä.

Muunlainen linkittäminen ja sisällön irrottaminen on näiden käyttöehtojen puitteissa kielletty.

|  |
| --- |
|  |